
Prieš 95 metus, sausio 27 d., šių laikų Rumunijoje gimė Cipora Feivlovich. Jos 
vaikystė buvo laiminga, bet viskas pasikeitė, kai kartu su klasės draugais ji, 


būdama 14 metų, buvo išmesta iš mokyklos. Už ką? Už tai, kad buvo žydė. 


Tolesni metai buvo kupini baimės. Buvo priimama vis daugiau žydų 
bendruomenės persekiojimo įstatymų. Ciporos šeimai teko slėptis. Paskui jiems 


teko patirti ne tik baimę, bet ir žiaurumą - 1944 m. jie buvo išvežti į Aušvicą. 


Cipora yra viena iš saujelės išgyvenusiųjų, o jos šeimos nariai yra tarp milijonų 


negailestingai nužudytųjų už baisių geležinių vartų. 


Praėjo 77 metai nuo Aušvico-Birkenau koncentracijos stovyklos išlaisvinimo, o 


prisiminti holokausto siaubą vis dar labai svarbu ir šiandien. 


Nepaisant dešimtmečius dėtų pastangų, dar nepakankamai padaryta kovojant 


su diskriminacija ir antisemitizmu. 


Baimė neišnyko, nes neišnyko antisemitizmas, nes išliko grėsmė pagrindinei 
teisei nebūti diskriminuojamam dėl lyties, rasės, etninės kilmės ar seksualinės 
orientacijos. Ši grėsmė juntama kasdien. Dažnai girdime apie įvykdytus ar 


planuotus išpuolius prieš sinagogas. Pernelyg daug žmonių gyvena baimėje. 

Pastaraisiais metais padaugėjo antisemitinių sąmokslo teorijų. Dezinformacija ir 
smurtas prieš bendruomenes nepertraukiamai sklinda tiek internete, tiek už jo 


ribų. 


Baimė išlieka, nes išlieka grėsmė. 


Ir tai yra mūsų bendras pralaimėjimas. 


Turime labiau apsaugoti kiekvieną Europos pilietį. Visi turi būti laisvi tikėti kuo 


nori ir būti kuo nori. Tai mūsų Europos esmė. 


Mūsų kartai tenka šventa atsakomybė mokyti istorijos ir priminti mūsų jaunimui, 
kaip žemai žmonija buvo puolusi. Jei nustosime kalbėti apie holokaustą, leisime 


atminčiai apie šį siaubą išnykti. 


„Nenustokite kalbėti apie holokaustą, nes, jeigu apie jį nekalbėsime, po mūsų 
atsiras pernelyg daug holokausto neigėjų.“ Tokia yra Ciporos žinia mums. Sausio 


27-oji — diena, kai privalome tai prisiminti. 


Tai mūsų bendra atsakomybė. 
Simone Veil — Aušvico kalinė Nr. 78651, tapo tiesiogiai išrinkto Europos 
Parlamento pirmąja pirmininke. Europos Parlamento pareiga atsiminti yra ne tik 


institucinė, bet ir labai asmeniška. 

Šiandien prisimename žiaurumus, kuriuos patyrė žydų tauta ir visos holokausto 
aukos. Taip pat minime Aušvico koncentracijos stovyklos išlaisvinimą. Šis 
išlaisvinimas reiškė, kad viltis teberusena. 

Europos Parlamentas visada smerks grįžtantį antisemitizmą. 

Europos Parlamente toliau remsime Europos vertybes ir pagrindines žmogaus 
teises, kad išnaikintume diskriminaciją. 

Tai mūsų bendra užduotis. 

Niekada nepamiršime. 


Kovosime toliau. 


Toks yra Europos Parlamento pažadas jums. 


